ΓΡΑΠΤΗ ΕΡΩΤΗΣΗ E-1177/98

υποβολή: Ulf Holm (V) προς την Επιτροπή

(29 Απριλίου 1998)

Θέμα: Η σουηδική γλώσσα απειλείται

Εδώ και μερικά χρόνια η Ευρωπαϊκή Οργάνωση Διπλωμάτων Ευρεσιτεχνίας ασχολείται με το θέμα της μετατροπής των κανόνων που διέπουν τις αιτήσεις χορήγησης διπλωμάτων ευρεσιτεχνίας στην Ευρώπη. Η ΕΟΔΕ προτείνει τώρα να απαιτείται μετάφραση ενός μόνο τμήματος του διπλώματος ευρεσιτεχνίας προς τη γλώσσα της χώρας στην οποία κατατίθεται η σχετική αίτηση. Σύμφωνα με την πρόταση, γενικώς, επαρκεί η μετάφραση του συνόλου του διπλώματος ευρεσιτεχνίας προς τα αγγλικά, τα γερμανικά και τα γαλλικά μόνο.

Η πρόταση ενδέχεται να οδηγήσει σε σημαντικούς περιορισμούς μεταξύ άλλων και όσον αφορά τη θέση της σουηδικής γλώσσας στην ΕΕ. Ταυτόχρονα, πρόκειται για παραβίαση των δημοκρατικών μας αρχών. Για τους σουηδούς πολίτες αυτό θα σήμαινε την απώλεια του δικαιώματός τους να ενημερώνονται στη γλώσσα τους για κρατικά έγγραφα τα οποία ισχύουν στη χώρα τους.

Θεωρεί η Επιτροπή ότι η πρόταση αυτή συμβιβάζεται με τις δημοκρατικές αρχές σύμφωνα με τις οποίες όλοι οι πολίτες της ΕΕ έχουν το δικαίωμα πρόσβασης σε έγγραφα που τους αφορούν στη δική τους γλώσσα; Ποιά μέτρα προτίθεται η Επιτροπή να λάβει για να παρεμποδίσει την περιθωριοποίηση ορισμένων γλωσσών εντός της ΕΕ; Μήπως πιστεύει η Επιτροπή ότι ο αριθμός των επίσημων γλωσσών εντός της ΕΕ θα πρέπει να περιορισθεί ενόψει της προσεχούς διεύρυνσης;

Απάντηση του κ.Monti εξ ονόματος της Επιτροπής

(11 Ιουνίου 1998)

Σήμερα, το κόστος του διπλώματος ευρεσιτεχνίας στην Ευρώπη είναι ιδιαίτερα υψηλό, γεγονός που βλάπτει την ανταγωνιστικότητα των καινοτόμων επιχειρήσεων, κυρίως των μικρών και μεσαίων επιχειρήσεων (ΜΜΕ) που δεν έχουν πρόσβαση σε αποτελεσματική προστασία των εφευρέσεών τους. Το γεγονός αυτό είναι αρνητικό στο επίπεδο των επιχειρήσεων, αλλά και στο επίπεδο της ευρωπαϊκής οικονομίας γενικά και της απασχόλησης. Ένας από τους παράγοντες που επιβαρύνουν περισσότερο το κόστος του ευρωπαϊκού διπλώματος ευρεσιτεχνίας είναι η υποχρέωση του κατόχου να μεταφράσει το σύνολο του διπλώματος ευρεσιτεχνίας σε όλες τις γλώσσες των χωρών για τις οποίες ενδιαφέρεται (περίπου 22.500 DEM ή 11.000 ECU κατά μέσο όρο ανά δίπλωμα ευρεσιτεχνίας).

Για τη μείωση του κόστους αυτού, εξετάζονται διάφορες δυνατότητες, από την Ευρωπαϊκή Οργάνωση Διπλωμάτων Ευρεσιτεχνίας (ΕΟΔΕ). Στόχος είναι να διασφαλιστεί η ισορροπία μεταξύ της διάδοσης των τεχνικών πληροφοριών που περιέχονται στα διπλώματα ευρεσιτεχνίας και της διατήρησης ενός λογικού επιπέδου κόστους. Οι δυνατότητες αυτές έχουν ως κοινό στόχο τη μη διάκριση μεταξύ των γλωσσών. Με άλλους λόγους, δεν πρόκειται σε καμία περίπτωση για την προνομιακή μεταχείριση μιας ή περισσοτέρων γλωσσών εις βάρος των άλλων, αλλά για τη μείωση ή την προσαρμογή του όγκου των εγγράφων προς μετάφραση σε όλες τις γλώσσες. Τόσο η λεγόμενη "συνολική" λύση όσο και η "συμπιεσμένη" λύση έχουν ως στόχο να καθοριστεί αυτό που είναι σημαντικό σε ένα δίπλωμα ευρεσιτεχνίας για τη διάδοση της πληροφορίας και που θα πρέπει, συνεπώς, να μεταφραστεί σε όλες τις γλώσσες, διασφαλίζοντας την ίση μεταχείριση μεταξύ των γλωσσών.

Το πράσινο βιβλίο για το κοινοτικό δίπλωμα ευρεσιτεχνίας και το σύστημα των διπλωμάτων ευρεσιτεχνίας στην Ευρώπη, που εγκρίθηκε τον Ιούνιο του 1997(1) παρουσιάζει επίσης διάφορες προτάσεις σχετικά με το καθεστώς των γλωσσών ενός ενδεχόμενου διπλώματος ευρεσιτεχνίας. Το πράσινο βιβλίο προτείνει έξι εναλλακτικές λύσεις έναντι του σημερινού καθεστώτος των γλωσσών, εκ των οποίων καμία δεν προβλέπει διάκριση μεταξύ των διαφόρων γλωσσών της Κοινότητας. Συνεπώς, η Επιτροπή δεν συμμερίζεται την άποψη του αξιότιμου μέλους του Κοινοβουλίου σύμφωνα με το οποίο θα υπήρχε κίνδυνος περιθωριοποίησης της σουηδικής γλώσσας.

Το πράσινο βιβλίο αποτελεί σήμερα κείμενο διαβούλευσης όλων των ενδιαφερομένων κύκλων (βιομηχανία, πράκτορες διπλωμάτων ευρεσιτεχνίας, ΜΜΕ, εφευρέτες και μεταφραστές) και των άλλων κοινοτικών θεσμικών οργάνων. Το Κοινοβούλιο θα γνωμοδοτήσει προσεχώς σχετικά με την έκθεση του κ. Anoveros Trias de Bes για τις διάφορες προτάσεις που περιλαμβάνονται στο πράσινο βιβλίο, περιλαμβανομένων και των μεταφραστικών αναγκών. Εναπόκειται στην Επιτροπή να εξετάσει, μετά από τις διαβουλεύσεις αυτές, τα μέτρα που θα πρέπει να ληφθούν ώστε να καταστεί το σύστημα των διπλωμάτων ευρεσιτεχνίας στην Ευρώπη απλούστερο, αποτελεσματικότερο και λιγότερο δαπανηρό.

(1) COM(97)314 τελικό.